Stanari zgrade Miroslava Milića 4 u Španskom podići će tužbu protiv investitora svoje zgrade, tvrtke Coning, u vlasništvu supruge prvog potpredsjednika Vlade Radimira Čačića, zbog loše izvedenih radova i zato što nije izvršena dogovorena sanacija. Riječ je o sanaciji vrijednoj više od 250 tisuća kuna koju je Coning priznao i obećao izvršiti, a do danas to nije učinio.

>>Croatia osiguranje održava seminare u Coningovu hotelu

Propusta ima svuda

Na reklamaciju se obvezao tadašnji direktor Coninga Željko Uhlir koji je u veljači ove godine unaprijeđen u državnu službu pa trenutačno vodi Agenciju za pravni promet i posredovanje nekretninama (APN). Sporna zgrada na broju 4 useljena je 2006. godine, a već 2008. sudski vještak utvrdio je propuste i naložio popravak. Propusta ima u cijeloj zgradi, stoji u nalazu vještaka, ali najviše je procurenja na pješačkom platou pa za vrijeme velikih kiša prokišnjava garaža.

– Od tada su radnici dolazili nekoliko puta, ali nikada nije napravljena prava sanacija. U travnju ove godine započeli su posao, ali ga nisu dovršili, a ono što se moglo napraviti u 10 dana oni su radili četiri mjeseca – kazao je Zlatko Tomašić, predstavnik stanara. Dodao je da popravke izvodi Coning i njegova tvrtka kooperant Tempo, s čijim su djelatnicima posljednji put kontaktirali u kolovozu. – Nakon mjeseci radova mogu konstatirati da nije otklonjena osnovna “pogreška” jer i dalje dolazi do procurenja. Mjesta koja su curila cure i dalje, zidovi su i dalje mokri, a saniranje procurenja stubišta i spojeva nadstrešnica i fasade nisu ni započeti – kazao je Tomašić. Uza stanare stoji i tvrtka Zapad stan koja održava objekt. Direktor Ilija Čičak kazao je kako su kroz objekt prošli svi značajniji djelatnici i jedne i druge tvrtke, održan je niz sastanaka, pregleda i dogovora da bi proizvod svega bio posao koji su nadzornici nazvali šlampavim, neprofesionalnim i zanatski nekorektnim.

>>Čačić dijelio grah. Da bar njegov Coning tako dijeli plaće

Nitko ne gradi bez grešaka

– Tijekom sanacije pozivali smo gospođu Čačić, Ptičeka (direktora u Coningu) i Sulića (direktora u Tempu) te, naravno, i Uhlira. Rezultat svega je sramota. Stručnjaci iz Coninga i Tempa namučili su se oko školskih detalja i svojim kupcima ostavili poluproizvod kakav su sagradili – rekao je Čičak. Prozvana predsjednica tvrtke odgovorila je da ispunjavaju sve svoje obveze te da nema tvrtke koja gradi bez pogrešaka, a da su po pitanju ovog objekta uvijek izlazili i otklanjali sve nedostatke. – Obveze za sanaciju eventualno nastalih šteta ili nedostataka zbog gradnje, ispunjavamo redovito. Svim eventualnim pritužbama i reklamacijama vlasnika i stanara pristupamo vrlo odgovorno, te nakon procjene stanja popravke obavljamo u najkraćim rokovima – istaknuli su u Coningu.